**1.- As probas son anónimas?**

Por suposto! Os cadernos de cada alumno/a son anonimizados con códigos que só coñecerá a dirección do centro e o profesorado do propio centro encargado da aplicación de cada proba que deberá entregar a cada alumno/a o seu caderno anonimizado. A partir dese momento, o contido dos cadernos queda "desconectado" da identidade real do alumno/a.

**2.- O resultado da proba incorpórase ao expediente do alumno/a?**

Non. Non se trata dunha avaliación do alumnado polo que non se producen resultados individuais de ningunha proba e por tanto non se incorporan ao expediente do alumno/a. Os resultados analizaranse en conxunto para todo o alumnado do centro co obxectivo de proporcionar información valiosa ao centro para a elaboración do seu plan de mellora.

**3.- A nai/pai/titor/titora legal recibe algún informe ou información relativa aos resultados concretos acadados polo seu fillo/a?**

Non. De novo, ao non se tratar dunha avaliación do alumnado non se producen resultados individuais de ningunha proba polo que resulta imposible elaborar informes individuais de cada alumno.

**4.-En canto ás competencias lingüísticas, o resultado vai estar desglosado en función da lingua? É dicir, como estamos en Lingua Castelá; como estamos en Lingua Galega ou como estamos en lingua estranxeira**

Si. A competencia lingüística analizarase por separado para cada centro diferenciando Lingua Galega, Lingua Castelá e Lingua Estranxeira.